钦定古今图书集成/明伦汇编/氏族典/第371卷 > 《廖用贤尚友录》 > 严续
## 钦定古今图书集成/明伦汇编/氏族典/第371卷 > 《廖用贤尚友录》 > 严续

按《十国春秋》，南唐严续，字兴宗，父可求，为吴相。续年
十馀岁，以父荫补千牛备身，迁秘书郎，烈祖以女妻
之。少长富贵，性恭恪，循循如也。烈祖受吴禅，官兵部
侍郎、尚书左丞。元宗即位，进礼部尚书、中书侍郎。时
宋齐丘专国，公卿多附之，惟续持正不为屈，出为池
州刺史。江文蔚扬言于朝曰：“严续，国之勋戚，位为大
臣。今以不附憸邪，横遭斥逐，则馀可知矣。”于是群党
迫公论，召还，复拜中书侍郎，兼三司使，已又出为奉
化军节度使。数年，仍入知尚书省，遂为门下侍郎、同
平章事。割地后，罢为少傅。元宗南迁，拜左仆射，使辅
太子居守。后主立，改司空、同平章事。续自以肺腑尽
忠不贰，然寡学识，听用多非其人，不能称职，或作《螃
蟹赋》以讥之。是时以军兴，百官政事往往归枢密院，
续言多不见用，求罢，拜镇海军节度使。逾年，称疾归，
卒于私第，年五十七，谥曰懿。